Inden for de næste fem år skal alle borgere i Ringkøbing-Skjern Kommune have mulighed for at koble sig på et lynhurtigt internet.

Kommunen har lavet en aftale med EnergiMidt om lynhurtig bredbånd, og ifølge borgmester Iver Enevoldsen (V) er den 70 millioner kroner dyre investering nødvendig for at udvikle erhvervslivet og tiltrække nye borgere til Danmarks geografisk største kommune.

Dertil kommer turismen, hvor der er en stor efterspørgsel på internet i sommerhuse.

Borgmester: Vi skal med på digital bølge

Kommunens aftale med EnergiMidt kommer dagen efter, at regeringen med finansloven afsatte 300 millioner kroner til udrulning af højhastighedsinternet i Danmark.

- Vi står over for en digital vækstbølge, verden ikke har set magen til, siger Iver Enevoldsen.

- Vi har kun lige set begyndelsen på den teknologiske forandring, men hvis virksomhederne og borgerne i Ringkøbing-Skjern Kommune skal med på bølgen, så kræver det, at den digitale motorvej er på plads, siger borgmesteren.